b'\n_START_ARTICLE_\nLars N\xc3\xa4sman\n_START_SECTION_\nJalkapalloura\n_START_PARAGRAPH_\nSuomenruotsalaiselle N\xc3\xa4smanille oli luonteva valinta aloittaa jalkapallon pelaaminen synnyinkaupunkinsa ruotsinkielisess\xc3\xa4 seurassa, VIFK:ssa. H\xc3\xa4n edusti seuraa vuosina 1960\xe2\x80\x931964. Vuodet 1965\xe2\x80\x931968 N\xc3\xa4sman edusti lahtelaista Upon Palloa (my\xc3\xb6hemmin FC Kuusysi). Lahdesta h\xc3\xa4n siirtyi vuonna 1969 ammattilaiseksi Alankomaihin, SC Cambuur-Leeuwardenin joukkueeseen. H\xc3\xa4n oli Hull Cityss\xc3\xa4 pelanneen Mauno Rintasen j\xc3\xa4lkeen toinen suomalainen ammattilaismaalivahti ulkomailla. Suomeen N\xc3\xa4sman palasi vuonna 1971, seura oli helsinkil\xc3\xa4inen HIFK, jossa h\xc3\xa4n sai heti ensimm\xc3\xa4isell\xc3\xa4 kaudellaan SM-hopeaa. Tuo mitali j\xc3\xa4i h\xc3\xa4nen ainoaksi jalkapallon SM-mitalikseen. HIFK:n j\xc3\xa4lkeen h\xc3\xa4n edusti viel\xc3\xa4 tammisaarelaista EIF:\xc3\xa4\xc3\xa4._NEWLINE_N\xc3\xa4sman pelasi 34 ottelua Suomen A-maajoukkueessa vuosina 1965\xe2\x80\x931971 ja lis\xc3\xa4ksi kolme olympiajoukkueen maaottelua, kolme nuorten maaottelua, yhden B-maaottelun ja yhden poikien maaottelun. H\xc3\xa4n sai Vuoden jalkapalloilija -palkinnon vuonna 1965 ja vuonna 1967 Urheilutoimittajain liiton vastaavan tunnustuksen. Vuonna 1964 N\xc3\xa4sman palkittiin Suomen nuorten maajoukkueen parhaana pelaajana.\n_START_SECTION_\nJ\xc3\xa4\xc3\xa4palloura\n_START_PARAGRAPH_\nJ\xc3\xa4\xc3\xa4pallossa N\xc3\xa4sman saavutti SM-hopeaa vuonna 1964 VIFK:n joukkueessa. H\xc3\xa4n pelasi VIFK:ssa kauteen 1966 asti ja sen j\xc3\xa4lkeen Lahden Reippaassa. H\xc3\xa4n pelasi maajoukkueessa 20 ottelua, ja voitti MM-tasolla hopeaa 1967 ja pronssia 1969. Suomen vuoden j\xc3\xa4\xc3\xa4palloilijaksi h\xc3\xa4net valittiin kahdesti, vuosina 1966 ja 1967.\n_START_SECTION_\nMuuta\n_START_PARAGRAPH_\nTammisaaressa on vuodesta 1998 l\xc3\xa4htien j\xc3\xa4rjestetty N\xc3\xa4smanin muistoksi Lasse N\xc3\xa4sman Cup, joka poikkeuksellisesti koostuu rangaistuspotkukilpailuista. Lars N\xc3\xa4sman on jalkapalloilija Tanya N\xc3\xa4smanin isois\xc3\xa4.'